Print View: Vandag in Woorde: Vrede Kreatiewe bestuurder
Vandag in Woorde: Vrede
Hierdie week se tema vir “Vandag in Woorde” is VREDE. Dis ’n toestand waarin ’n mens verkeer wanneer.....wanneer.....umm.....mm... Nee, ek gaan niks sê nie. Skryf jy vir almal op Woes wat vrede vir jou beteken. Waar, wanneer, hoe, waarom en hoe voel vrede? Toe jy die woord lees, wat is die eerste gedagtes wat by jou opgekom het en hoe het die prentjie in jou kop gelyk van die plek waar vrede teenwoordig is? Vir almal sal dit verskillend wees.
Ons ken die gesegdes:
Laat my asseblief tog net in vrede.
Ek het geen rus en vrede vir my siel nie.
Vrede en vreugde loop hand aan hand.
Ek vra vir Bokka: ‘wat beteken vrede vir jou?’ en hy antwoord sonder skroom: ‘Finansiële onafhanklikheid en rustig wees by my huisie by die see.’ Hy las ook vinnig by: ‘vrede is ’n besluit wat mens kan maak as jy glo.’
Vir my is vrede wanneer ek saans in die bed gaan klim, nadat ek alles gedoen het wat ek moes en ek weet dit gaan goed met Bokka en die kinders.
Of wanneer ek langs die see stap op ’n sonskyndag.
Of wanneer ek onder die wildevy staan en na ’n koor van voëlgesange luister.
Ek nooi elke Woesteling uit om hierdie week, in die genre van jou keuse, vir almal te vertel van jou oomblikke en plekke van vrede. Verduidelik aan mense wat sukkel om vrede te bekom, hoe hy of sy dit kan bewerkstellig.
Vrede is salig. Ek gun dit aan elkeen op onse werf. Dalk kan jou skryfsel dit oordra aan ’n leser wat dit nodig het.